Verdoemende verslag oor seksuele teistering en geweld by universiteiteRhodes-Universiteit Die Kommissie vir Geslagsgelykheid het vanmiddag ŉ verdoemende verslag oor seksuele teistering en seksuele geweld aan Suid-Afrikaanse universiteite by die parlement ingedien. Tydens ŉ voorlegging aan die parlementere portefeuljekomitee oor hoër onderwys en opleiding het die kommissie gesê hulle het in reaksie op mediaberigte oor seksuele geweld en uitbuiting aan universiteite met ŉ indringende projek begin om die probleem te takel. Die metodologie was om eerstens vraelyste aan studente en personeel van universiteite te stuur, en nadat dit terug ontvang is, dan ontmoetings daaroor met universiteitsbesture te hê oor die situasie en hoe om dit te verbeter. Tot dusver is die proses aan 13 universiteite voltooi. Verskeie algemene bevindings en aanbevelings is gemaak oor universiteite, met spesifieke bevindings oor die Rhodes-Universiteit in Grahamstad, waar die probleem spesifiek akuut is. Oor Rhodes spesifiek het die kommissie bevind dat die probleem nie nuut is nie. Die kommissie het die universiteitsbestuur ontmoet asook die polisie en die studenteleierskap. Inspeksies is ook op kampus uitgevoer. Geslotebaantelevisiekameras is op die kampus geïnstalleer en beradingsdienste is geaktiveer. Die kommissie het hul meelewing uitgespreek ná die onlangse dood van die Rhodes-student, Khensani Masdeko. Maseko het twee maande lank alleen die trauma van verkragting gedra voordat sy dit aangemeld het. Oor die algemeen (maar sonder om spesifieke voorbeelde of uitsonderings te noem) het die kommissie bevind seksuele teistering is algemeen by universiteite, en dat beleid oor seksuele teistering nie genoegsaam aan studente en personeel oorgedra word nie. Te min tyd word tydens die oriëntering van personeel en studente afgestaan aan die beleid oor seksuele teistering. Boonop is die beleid grootliks afgestem op personeel eerder as studente. Die gevolglike onsekerheid oor beleid lei daartoe dat min voorvalle van seksuele teistering aangemeld word. Verskeie universiteite het ook nie tersaaklike beradingsdienste nie. Sommige universiteite het wel sulke dienste, en telefoonhulplyne in dié verband – ook vir gay studente. Baie van die seksuele oortredings word kragtens die bevindings onder die invloed van alkohol en dwelms gepleeg. Sommige universiteite het geen spesifieke studenteveiligheidsbeleid nie – veral nie vir studente wat nie koshuisbewoners is nie. Die kommissie het universiteite nou verplig om voorligting oor seksuele teisteringsbestryding by oriëntasieweke in te sluit, en het selfs lesings daaroor by universiteite voorgestel. Daar word nou van studenterade verwag om aan studente voorligting te verskaf oor reëls betreffende seksuele teistering, en om kanale vir die rapportering van seksuele oortredings te verskaf. Nood-telefoonlyne en geslotebaantelevisiekameras word nou op kampusse aangebring en universiteite sal veel meer met die polisie saamwerk om die probleem op te los.